
    Pôvodná publikácia


    


    


    Martin Kukučín. Dielo I. SVKL. Bratislava 1957. 382 s. I. vydanie.


    


    Bibliografické poznámky


    Obecné trampoty.


    Odtlačené podľa Národných novín XV, č. 108 a 109 z 13. a 16. septembra 1884. Ss XII, I. vydanie 1929, str. 77—91.


    Ďalšie vydania 1939 a 1948.


    Pôvodný rukopisný koncept má názov Niečo o tých našich obecných záležitostiach. Rukopis je veľmi opravovaný a líši sa od uverejneného textu len menšími štylistickými zmenami.

  



Obecné trampoty





V lete všetci gazdovia chlebianski sú v poli, majú tam roboty vyše práva. Keď tak v podarený letný deň prídeme do dediny, nájdeme v nej všetko ako po cholere, ako vymreté. Pár malých detí, pár starých babičiek, ktoré tam miesto zámok nechali, a to je všetko, čo tam nájdeme.



Dnes ráno trochu spršalo, nebo je ťažkými chmárami zatiahnuté. Všetci priestupci, keď sa dnes ráno po oblohe rozhliadli, pocítili silné bodnutie do srdca, lebo boli už istí, že ich hriechy budú dnes trestané a že im rováš celkom nahladko zrežú. Nejeden si povzdychol, vidiac, ako hajtman zvoláva obecný výbor a ako sa výborníci schádzajú k richtárovi jeden po druhom.

